»Vi startede virksomheden for at hjælpe folk med at komme ind på deres drømmestudie. Folk er jo gode til mange forskellige ting, men de er ikke nødvendigvis gode til at skrive. Men hvis man eksempelvis gerne vil læse til sygeplejerske, som ikke er et vanvittigt tungt skriftligt fag, så skal du alligevel lave en skriftlig kvote 2-ansøgning.«

Sådan siger Mads Koch Pedersen, medstifter af virksomheden Go’ Kvote 2. Sidste år vandt han og tre andre studerende på Copenhagen Business School (CBS)en iværksætterpris for deres projekt, der skræddersyer kvote 2-ansøgningerne. Mod betaling.

»Vores holdning er, at hvis vi ikke hjælper dem, så får de bare hjælp af venner, forældre eller andre bekendte. Så kan de ligeså godt få hjælp fra nogen, som er kompetente.« Mads Koch Pedersen, Go’ Kvote 2

En ansøgning koster 1.200 kroner, to koster 1.800 kroner og tre koster 2.400 kroner. Men virksomheden angiver også at have en succesrate på 88 procent. Det er langt højere end landsgennemsnittet, idet kun omtrent 30 procent af alle kvote 2-ansøgere kommer ind.

Virksomheden kan hverken trylle eller gøre ansøgeren mere kvalificeret, siger Mads Koch Pedersen. Men deres skribenter er uddannede i at formidle. Og formidlingen skal helst være i top, når konkurrencen om kvote 2-studiepladser er så tæt.

På KU kommer kun 14 procent ind

Kvote 2 på KU I 2018 søgte 7.176 ansøgere ind på Københavns Universitet via kvote 2-systemet. Kun 1.007 af dem blev optaget. Det svarer til, at 14 procent kom ind. På medicinstudiet var der 1.556 kvote 2-ansøgere til kun 56 studiepladser. Det vil sige, at 3,6 procent af ansøgerne kom ind. Flest kvinder blev optaget på kvote 2. Hele 64 procent var kvinder, mens 36 procent af dem var mænd De optagne ansøgere var gennemsnitligt 26,1 år gamle

I 2018 modtog Københavns Universitet 9.403 kvote 2-ansøgninger fra 7.176 håbefulde. Kun lidt over 1.000 blev lukket ind i universitetets sakrale haller. Det svarer til 14 procent af ansøgerne.

Ifølge Go’ Kvote 2 søgte 25 procent af deres kunder ind på Københavns Universitet sidste år. Og en tredjedel af de nye kunder har planer om at søge ind på Københavns Universitet i 2019.

Medstifter Mads Koch Pedersen siger, at der ikke er noget etisk forkert i, at hans virksomheds forretningsmodel udnytter den store konkurrence:

»Folk spørger os tit, om det overhovedet er etisk korrekt at gøre det. Vores holdning er, at hvis vi ikke hjælper dem, så får de bare hjælp af venner, forældre eller andre bekendte. Så kan de ligeså godt få hjælp fra nogen, som er kompetente. Der er klart et behov for det, og så vil vi meget gerne hjælpe dem.«

Studenterrådet på Københavns Universitets forperson Mike Gudbergsen siger, at han er bekymret for, at virksomheden udhuler formålet med kvote 2:

»I studenterrådet mener vi ikke, at en privat virksomhed skal kunne tjene penge på kvote 2. Kvote 2 er tiltænkt at åbne universitetsverden op på tværs af sociale lag. At opstille en økonomisk barriere forlænger den sociale skævhed i optaget, som kvote 2 skal bekæmpe.«

»Det giver en anden sikkerhed«

Det er nemt at blive hjulpet af virksomheden, når man først har lagt pengene på bordet. Faktisk kan man bare skrive til Go’ Kvote 2 på Messenger og få »en overbevisende og personlig ansøgning« retur. 10 dage går der typisk, før den er færdig, siger Mads Koch Pedersen.

Jeg kunne da godt have fået input fra mine forældre og hjælp derigennem. Men jeg vidste, at jeg fik en service, som var gennemarbejdet og gennemtænkt hos Go’ Kvote 2. Oscar, studerende

Uniavisen har ikke talt med studerende på Københavns Universitet, der har brugt Go’ Kvote 2’s service. Men 20-årige Oscar (som foretrækker at holde sit navn for sig selv) siger, at han kom ind på sit studium på CBS med hjælp fra Go’ Kvote 2 sidste år.

»Jeg kunne da godt have fået input fra mine forældre og hjælp derigennem. Men jeg vidste, at jeg fik en service, som var gennemarbejdet og gennemtænkt hos Go’ Kvote 2, og så sparede jeg også en masse bøvl med at skulle frem og tilbage med mine forældre. Det giver en anden sikkerhed«, siger han.

Oscar er en haj til IT, ikke til at skrive, og derfor vidste han, at han skulle have hjælp til sin ansøgning, siger han. Selv om han var meget tilfreds med den service, han fik af Go’ Kvote 2, kan han godt se, at det stiller én bedre i uddannelsessystemet, hvis man har penge på kontoen:

»Det var nok også derfor, at jeg købte det i sidste ende. Fordi ellers ville jeg være i en større risiko for ikke at leve op til formalia-krav og så videre. Så fra et etisk synspunkt kan jeg godt se, at man køber sig til den fordel eller betaler for at blive bedre stillet«, siger han.

Ordførere vil ikke forbyde købe-ansøgninger

Så må man bede sin søster, far eller gode ven om at hjælpe med ansøgningen. Og hvis man ikke har nogen af delene, skal man måske prioritere at betale sig fra det. Uddannelses- og forskningsordfører Mette Reissmann (S)

»Vi går som udgangspunkt ind for de frie markedskræfter. Virksomheden har set et hul i markedet, hvor der er et behov for at bistå. Det vil jeg ikke forbyde. Vi lægger også vægt på iværksætteri«, siger Socialdemokratiets uddannelses- og forskningsordfører Mette Reissmann om Go’ Kvote 2, som hun kalder en »klassisk CBS-ting«.

Mette Reissmann siger, at hun heller ikke kan se, at det skævvrider kvote 2-systemet med købte ansøgninger. Ansøgere kan i forvejen få hjælp fra familie og venner. Og studievejledningerne på uddannelserne hjælper også, uden at man skal betale ved kasse 1:

»Så må man bede sin søster, far eller gode ven om at hjælpe med ansøgningen. Og hvis man ikke har nogen af delene, skal man måske prioritere at betale sig fra det. Man kan også godt gå op til vejledningen på studiet og få hjælp til sin ansøgning der,« siger uddannelses- og forskningsordføreren.